সংসদীয় আসন কক্সবাজার-১ : মোট ভোটার ৫ লক্ষ ৩৩ হাজার, মোট কেন্দ্র ১৫৯

মুহাম্মদ আবু সিদ্দিক ওসমানী :

# চকরিয়ায় মোট ভোটার : ৩,৮৬,৪৯৬
# পেকুয়ায় মোট ভোটার : ১,৪৬,৫৯৯
# ১৫৯ কেন্দ্রে মোট বুথ সংখ্যা : ৯৯১
# গণভোটের জন্য বাড়তে পারে বুথ সংখ্যা

সদ্য প্রকাশিত ভোটার তালিকা অনুযায়ী কক্সবাজার জেলায় মোট ভোটার ১৮ লক্ষ ১৪ হাজার ৮৬৩ জন। তারমধ্যে, পুরুষ ভোটার ৯ লক্ষ ৫৭ হাজার ৮১৬ জন এবং মহিলা ভোটার ৮ লক্ষ ৫৭ হাজার ৪১ জন। জেলায় হিজড়া ভোটার রয়েছে মাত্র ৬ জন। কক্সবাজার-১ সংসদীয় আসন (চকরিয়া-পেকুয়া) তে মোট ভোটার ৫ লক্ষ ৩৩ হাজার ৯৫ জন। তারমধ্যে, পুরুষ ভোটার ২ লক্ষ ৮৪ হাজার ৮১০ জন এবং মহিলা ভোটার ২ লক্ষ ৪৮ হাজার ২৮৫ জন। দ্বাদশ জাতীয় সংসদ নির্বাচনে এ আসনে মোট ভোটার ছিলো ৪ লক্ষ ৮৬ হাজার ২৫২ জন। এ আসনে দ্বাদশ জাতীয় সংসদ নির্বাচনের চেয়ে ত্রয়োদশ জাতীয় সংসদ নির্বাচনে ভোটার বেড়েছে ৪৬ হাজার ৮৪৩ জন। জেলার ৪টি সংসদীয় আসনের মধ্যে দ্বিতীয় সর্বোচ্চ সংখ্যক ভোটার রয়েছে কক্সবাজার-১ আসনে।

কক্সবাজারের জেলা নির্বাচন অফিস সুত্রে এ তথ্য জানা গেছে।

কক্সবাজার জেলার চকরিয়া ও পেকুয়া উপজেলা নিয়ে গঠিত এ আসনের জাতীয় আসন নম্বর ২৯৪ এবং জেলা আসন নম্বর কক্সবাজার-৩। জেলা নির্বাচন অফিস এর তথ্য মতে, এ আসনের মোট ৫ লক্ষ ৩৩ হাজার ৯৫ জন ভোটারের মধ্যে চকরিয়া উপজেলার ভোটার সংখ্যা ৩ লক্ষ ৮৬ হাজার ৪৯৬ জন। তারমধ্যে, পুরুষ ভোটার ২ লক্ষ ৫ হাজার ৪৩৫ জন এবং মহিলা ভোটার ১ লক্ষ ৮১ হাজার ৬১ জন। পেকুয়া উপজেলার ভোটার সংখ্যা ১ লক্ষ ৪৬ হাজার ৫৯৯ জন। তারমধ্যে, পুরুষ ভোটার ৭৯ হাজার ৩৭৫ জন এবং মহিলা ভোটার ৬৭ হাজার ২২৪ জন।

কক্সবাজার-১ আসনে মোট ভোট কেন্দ্র ১৫৯ টি। তারমধ্যে, চকরিয়া উপজেলায় ভোট কেন্দ্র ১১৬টি। পেকুয়া উপজেলায় ভোট কেন্দ্র ৪৩ টি। এ আসনের পেকুয়া উপজেলায় দ্বাদশ জাতীয় সংসদ নির্বাচনের চেয়ে ত্রয়োদশ জাতীয় সংসদ নির্বাচনে ভোট কেন্দ্র কমেছে একটি। দ্বাদশ জাতীয় সংসদ নির্বাচনে পেকুয়া উপজেলায় ভোট কেন্দ্র ছিলো মোট ৪৪ টি।

এ আসনে ত্রয়োদশ জাতীয় সংসদ নির্বাচনের জন্য প্রস্তাবিত ১৫৯ টি ভোট কেন্দ্রে মোট বুথ সংখ্যা ৯৯১ টি। তারমধ্যে, পুরুষ বুথ ৪৯২ টি। মহিলা বুথ ৪৯৯ টি। ত্রয়োদশ জাতীয় সংসদ নির্বাচনের সাথে সরকার একইদিনে গণভোট করার সিদ্ধান্ত নেওয়ায় ভোট কেন্দ্র গুলোতে বুথ সংখ্যা আরো বাড়তে পারে বলে সংশ্লিষ্ট সুত্র জানিয়েছে।

আগে এই সংসদীয় আসনটি বৃহত্তর চকরিয়া ও কুতুবদিয়া উপজেলা নিয়ে গঠিত ছিলো। ১৯৮৪ সালে অন্যান্য আসনের সাথে কক্সবাজার-১ আসনটি পূনর্বিন্যাস করে চকরিয়া ও পেকুয়া উপজেলা নিয়ে গঠিত হয়। তখন থেকে ১৯৮৬ সালে অনুষ্ঠিত চতুর্থ জাতীয় সংসদ নির্বাচনে জাতীয় পার্টি হতে এ.এইচ সালাহউদ্দিন মাহমুদ, ১৯৯১ সালে অনুষ্ঠিত পঞ্চম জাতীয় সংসদ নির্বাচনে জামায়াত ইসলামী হতে এনামুল হক মঞ্জু, ১৯৯৬ সালের ফেব্রুয়ারীতে অনুষ্ঠিত ষষ্ঠ জাতীয় সংসদ নির্বাচনে বিএনপি হতে বর্তমানে বিএনপির জাতীয় স্থায়ী কমিটির সদস্য সালাহউদ্দিন আহমেদ, ১৯৯৬ সালের জুন মাসে অনুষ্ঠিত সপ্তম জাতীয় সংসদ নির্বাচনে বিএনপি হতে সালাহউদ্দিন আহমেদ ২য় বার এবং ২০০১ সালে অনুষ্ঠিত অষ্টম জাতীয় সংসদ নির্বাচনে বিএনপি হতে আবারো সালাহউদ্দিন আহমেদ নির্বাচিত হয়ে বিজয়ের হেট্টিক করার গৌরব অর্জন করেন। ২০০৮ সালে অনুষ্ঠিত নবম জাতীয় সংসদ নির্বাচনে সালাহউদ্দিন আহমেদ কারাগারে থাকাবস্থায় বিএনপি হতে তাঁর সহধর্মিণী হাসিনা আহমেদ, ২০১৪ সালে অনুষ্ঠিত দশম জাতীয় সংসদ নির্বাচনে জাতীয় পার্টি (এরশাদ) হতে মোহাম্মদ ইলিয়াছ, ২০১৮ সালে অনুষ্ঠিত একাদশ জাতীয় সংসদ নির্বাচনে আওয়ামী লীগ হতে জাফর আলম এবং ২০২৪ সালে অনুষ্ঠিত দ্বাদশ জাতীয় সংসদ নির্বাচনে কল্যাণ পার্টি থেকে সৈয়দ মুহাম্মদ ইবরাহিম নির্বাচিত হন।

কক্সবাজার-১ (চকরিয়া-পেকুয়া) আসনে ইতিমধ্যে বিএনপি থেকে জাতীয় স্থায়ী কমিটির সদস্য ও একই আসনের তিন বারের সাবেক সংসদ সদস্য, সালাহউদ্দিন আহমেদ, জামায়াত ইসলামী থেকে আবদুল্লাহ আল ফারুক, এবি পার্টি থেকে অধ্যাপক এবি ওয়াহেদ মনোনয়ন মনোনয়ন পেয়েছেন।