বেসরকারি প্রভাষকদের পদোন্নতি ১০০ নম্বরের মূল্যায়নের ভিত্তিতে

বেসরকারি কলেজে কর্মরত এমপিওভুক্ত প্রভাষকদের আট বছর পূর্তিতে সহকারী অধ্যাপক পদে পদোন্নতি দেবে সরকার। এজন্য বিভিন্ন সূচকে ১০০ নম্বরের মূল্যায়ন করা হবে। মূল্যায়নে এগিয়ে থাকা প্রার্থীরা পদোন্নতির ক্ষেত্রে এগিয়ে থাকবেন।

শিক্ষা মন্ত্রণালয়ের প্রকাশিত হতে যাওয়া সংশোধীত এমপিও নীতিমালা-২০২৫ এ সংক্রান্ত বিধান যুক্ত করা হয়েছে। নীতিমালাটি যে কোনো সময় প্রকাশ করা হতে পারে বলে জানা গেছে।

প্রকাশিত হতে যাওয়া নীতিমালার ১১.৪ ধারায় বলা হয়েছে, ‘উচ্চ মাধ্যমিক বিদ্যালয়, উচ্চ মাধ্যমিক কলেজ, স্নাতক (পাস) কলেজ, স্নাতক (সম্মান) কলেজ, স্নাতকোত্তর কলেজের এমপিওভুক্ত প্রভাষকরা এমপিওভুক্তির তারিখ হতে ০৮ (আট) বছর সন্তোষ জনক চাকরি পূর্তিতে প্যাটার্ন ভুক্ত প্রভাষক, সহকারী অধ্যাপকের মোট পদের ৫০% নির্ধারিত বিভিন্ন সূচকে মোট ১০০ নম্বরের মূল্যায়নের ভিত্তিতে ‘সহকারী অধ্যাপক’ পদে পদোন্নতি পাবেন। ভগ্নাংশের ক্ষেত্রে ০.৫ বা তার বেশি হলে পরবর্তী পূর্ণ সংখ্যা গণনা করে পদোন্নতি দেয়া যাবে। এতে মোট পদ সংখ্যা বৃদ্ধি পাবে না। অন্যান্য প্রভাষকরা এমপিওভুক্তির ১০ (দশ) বছর সন্তোষজনক চাকরি পূর্তিতে বেতন স্কেলের গ্রেড ৯ থেকে ৮ প্রাপ্য হবেন এবং পরবর্তী ০৬ বছরের মধ্যে অর্থাৎ ধারাবাহিকভাবে এমপিওভুক্তির ১৬ (ষোল) বছর পূর্তিতে সহকারী অধ্যাপক পদে পদোন্নতি পাবেন। সহকারী অধ্যাপক পদের বেতন গ্রেড-৬ এ হবে।’

সংশোধীত এমপিও নীমিমালার ১১.৩ ধারায় বিএড নিয়ে বলা হয়েছে, নিম্ন-মাধ্যমিক, মাধ্যমিক বিদ্যালয়ে এমপিওভুক্ত প্রতিষ্ঠানে শিক্ষায় ডিগ্রিবিহীন কোনো সহকারী শিক্ষক, সহকারী মৌলভী যোগদানের ৫ (পাঁচ) বছরের মধ্যে সরকারি শিক্ষক প্রশিক্ষণ কলেজ অথবা সরকার কর্তৃক শিক্ষক প্রশিক্ষণের জন্য অনুমোদিত পাবলিক বিশ্ববিদ্যালয় অথবা বিশ্ববিদ্যালয় মঞ্জুরী কমিশন কর্তৃক অনুমোদিত বেসরকারি বিশ্ববিদ্যালয় অথবা জাতীয় বিশ্ববিদ্যালয় কর্তৃক অনুমোদিত প্রতিষ্ঠান থেকে শিক্ষায় ডিগ্রি (বিএড/বিএমএড/সমমান যাদের ক্ষেত্রে এ সকল ডিগ্রি প্রযোজ্য) অর্জন করলে তিনি এ ডিগ্রির জন্য জাতীয় বেতন স্কেলের গ্রেড-১০ এ বেতন-ভাতাদি প্রাপ্য হবেন। শিক্ষায় ডিগ্রির জন্য প্রাপ্য এ গ্রেড উচ্চতর স্কেল/গ্রেড হিসেবে গণনাযোগ্য হবে না।

এই জনবলকাঠামো জারির পূর্বে শিক্ষায় ডিগ্রি বিহীন এমপিও.ভুক্ত শিক্ষকগণ এ জনবলকাঠামো জারির পরবর্তী ০৫ (পাঁচ) বছরের মধ্যে বর্ণিত প্রতিষ্ঠান হতে শিক্ষায় ডিগ্রি (বিএড/বিএমএড/সমমান যাদের ক্ষেত্রে এ সকল ডিগ্রি প্রযোজ্য) অর্জন করতে পারবেন। উল্লেখ্য যে, জাতীয় বিশ্ববিদ্যালয় কর্তৃক অনুমোদিত প্রতিষ্ঠানগুলি সময়ে সময়ে পরিদর্শনপূর্বক হালনাগাদযোগ্য প্রতিষ্ঠানের তালিকা তাদের ওয়েবসাইটে প্রকাশ করবে।’

সংশোধীত এমপিও নীতিমালায় প্রতিষ্ঠান প্রধান কিংবা অধ্যক্ষ নিয়োগের ক্ষেত্রে প্রার্থীর শিক্ষা জীবনের একটিতেও তৃতীয় বিভাগ থাকলে তিনি আবেদন করতে পারবেন না। এই ধারা যুক্ত করা হয়েছে। আগের নীতিমালায় তৃতীয় বিভাগ প্রাপ্ত প্রার্থীরাও আবেদন করতে পারতেন।